Seraphim arvab "maapäeva" kokkukutsumise põhjused (ühtlasi on see vastuvõetud otsuse hinnanguks) olevat selles peitunud, et Dahlberg tahtnud Patkuli vastu otsustavat lööki anda ja maakaitseks vahendeid saada. Et Patkuli küsimus ei olnud  "maapäeva" kokkukutsumise põhjuseks, seda oleme juba eelpool näinud. Samuti võib vastuvõetud otsust vaevalt otsustavaks löögiks hinnata - on ju Patkul ka pärast rohkeil juhtudel tagajärjekalt tegutsenud! Järjelikult näeme Seraphimi mõtet edasi arutades, et vastuvõetud otsusel pole olnud kuigi suurt elulist tähendust. Huvitav on siinjuures tähele panna, kuidas Seraphim kujutab konvendil ilmenenud rüütelkonna opositsiooni põhjuseid. Rüütelkond on oma opositsiooni põhjused formuleerinud kindlates punktides, mis  ülal juba refereeritud; Seraphim aga lausub, et Rootsi poolt surutud seisuse uhkus leidnud väljenduse opositsioonis: kuidas oleks võidud hukka mõista meest, kellega nad olid seesmiselt seotud, kes oli nii mõnelegi nende hulgast isiklik sõber ja pealegi Poolas nende huve kaitses! Nii kujutab Seraphim Patkuli vastasest seletusest keeldudapüüdmise põhjuseid mitmeti teisiti kui retsessid!